КъБР-м и Iэтащхьэ КIуэкIуэ Юрий лэжьыгъэ IуэхукIэ дыгъуасэ Бахъсэн районым щыIащ
КъБР-м и Iэтащхьэ КIуэкIуэ Юрий Бахъсэн щIыналъэм и суд IуэхущIапIэхэр здагъэIэпхъуа унэм щыIащ, зэ-зыгъэкIуж хеящIэхэм яIущIащ.
— Гу лъыботэ унэр зыхуей хуэзауэ зэрызэрагъэпэщыжам. ЗэрыгурыIуэгъуэщи, зэзыгъэкIуж хеящIэхэм я лэжьыгъэр тыншкъым, икIи а IэнатIэм пэрытыр и къалэным пэлъэщын щхьэкIэ зыхуеину псомкIи къызэгъэпэщын хуейщ. СызэрыщыгъуазэмкIэ, мы унэм районым и суд IуэхущIапIи 6-ри дяпэкIэ щылэжьэнущ. Республикэм и адрей районхэми мыпхуэдэ Iуэху щызэфIахыныр сфIэкъабылщ. Шэч хэмылъу, республикэ унафэщIхэм абыкIэ ди къалэнхэр зэрытхузэфIэкIкIэ дгъэзэщIэнущ, — жиIащ КъБР-м и Iэтащхьэм. — Пэжщ, цIыхухэр къыщыфхуэмыарэзыи щыIэщ, псом хуэмыдэу я Iуэхухэр псынщIэу зэрызэфIэмыкIым къыхэкIыу. АрщхьэкIэ, сыщымыуэмэ, илъэс ныкъуэм къриубыдэу зэзыгъэкIуж хеящIэхэр хоплъэ Iуэху 1500-м нэблагъэм. Куэд елъытащ фи лэжьыгъэм зэрыхэфщIыкIымрэ ар къызэрыффIэIуэхумрэ. Иджыпсту хэт и дежкIи нэрылъагъущ цIыхухэр гугъу зэрехьыр. Гуныкъуэгъуэ яIэу зыкъыфхуэзыгъазэхэм хабзэр фи тегъэщIапIэу, ауэ зэхэщIыкIи фхэлъу я Iуэхур зэхэвгъэкIыну сыхуейт.
КIуэкIуэ Юрий жиIащ, гугъуехьхэр щыIэми, республикэм и Iуэхухэр зэрефIакIуэр, псом хуэмыдэу къыхигъэщащ мэкъумэшыр, инвестицэмкIэ лэжьыгъэр зэрыкIуатэр. Абы дыщIигъуащ иужьрей илъэсхэм республикэм къигъэлъагъуэ зэфIэкIхэмрэ бюджетыр тэмэму зэгъэзэхуауэ къызэригъэсэбэпымкIэ къэралым япэ ит и щIыналъэ 20-м Къэбэрдей-Балъкъэрыр зэрыхиубыдар.
КIуэкIуэм дыщIигъуащ 2018 гъэм екIуэкIыну Президент хэхыныгъэхэм зэрызыхуагъэхьэзырыпхъэр, къэрал лэжьакIуэхэмрэ цIыхухэмрэ сыт щыгъуи апхуэдэ Iуэхухэм зэгъунэгъу зэращIыр зыщагъэгъупщэ зэрымыхъунур.
Суд IуэхущIапIэхэм я лэжьакIуэхэм къабгъэдэкIыу, республикэм и Iэтащхьэм фIыщIэ хуищIащ КъБР-м и Суд Нэхъыщхьэм и унафэщIым и къалэнхэр зыгъэзащIэ Тэшу Мухьэмэд. Абы КIуэкIуэ Юрий къигъэгугъащ цIыхухэм я гукъеуэхэм жэуаплыныгъэ яхэлъу сыт щыгъуи бгъэдыхьэну, хабзэм тету я лэжьыгъэр ягъэзэщIэну.
АдэкIэ КъБР-м и Iэтащхьэр щыIащ Бахъсэн къалэм и курыт школ № 3-м къыщызэрагъэпэщыжа спорт пэшым, бэнэкIэ зэхэтхэм щIалэгъуалэм зыщыхуагъэсэнум.
ШхапIэу щыта, иужькIэ хьэпшып гъэтIылъыпIэ ящIыжа унэм и унащхьэм къыщыщIэдзауэ бжэ-щхьэгъубжэхэм щыщIэкIыжу елэжьащ. Псыр зэрекIуалIэ бжьамийхэр, хуабэр къэзытхэр, лъэгухэр зэрахъуэкIащ. Бахъсэн къалэм и Iэтащхьэ Мамхэгъ Хьэчим жиIащ зэрагъэпэщыжа пэшым метр зэбгъузэнатIэ 240-рэ къызэрызэщIиубыдэр, зыхуеину спорт Iэмэпсымэхэр къызэращэхуар.
Апхуэдэ дыдэу школым хэт спорт пэшми (метр зэбгъузэнатIэ 200 мэхъу) елэжьащ. НыбжьыщIэхэм дзюдом зыхуагъэсэным ар хуагъэпсащ. Бжэхэмрэ щхьэгъубжэхэмрэ зэрахъуэкIащ, я щыгъынхэр щызэрахъуэкIыну, зыщагъэпскIыжыну пэшхэр, тренерым и пэшыр зыхуей хуагъэзащ. Лэжьыгъэхэм псоми зэхэту сом мелуани 5-м нэблагъэ трагъэкIуэдащ, абы щыщу спорт Iэмэпсымэхэм сом мин 400 хухахащ. КъБР-м и Iэтащхьэм къыхигъэщащ лэжьыгъэшхуэ зэрырагъэкIуэкIар, адэкIи спорт Iуэхум зэрызрагъэужьыным хущIэкъун зэрыхуейр.
КъыкIэлъыкIуэу КIуэкIуэ Юрий еплъащ Бахъсэн къалэм 2015 гъэм щIы гектар 28-рэ зыхухиха зыгъэпсэхупIэ жыг хадэм лэжьыгъэхэр зэрыщекIуэкIым. КъБР-м и Iэтащхьэр щыгъуазэ зэращIамкIэ, кумбхэр зэрагъэсеину щIы кубометр 80-м нэблагъэ иракIутащ, мы зэманым абы щIыгулъ фIыцIэ яшэ.
2017 гъэм «Къалэ цIыкIухэм я паркхэр» программэм хыхьэу мы жыг хадэм нэхъ жыджэру елэжьын щIадзащ. Лъэс лъагъуэ метр зэбгъузэнатIэ 2500-м плиткэхэр иралъхьащ, тIысыпIэхэр, уэздыгъэхэр, пхъэнкIий идзыпIэхэр ягъэуващ. 2017 гъэм къриубыдэу абы щагъэтIысащ жыг 600-м нэблагъэ. Хабзэм къемызэгъ ухуэныгъэу 30 Iуахащ, щIалэгъуалэм спортымзыщыхуагъэсэну тренажерхэр щагъэуващ. КъищынэмыщIауэ, гуэли 2 IэрыщIу ящIри, псы ирагъэлъэдащ, зымзыщагъэпскI, спорт зэпеуэхэр щрагъэкIуэкIхъунущ. А лэжьыгъэхэм трагъэкIуэдащ сом мелуан 15-м нэблагъэ. Зыгъэпсэху-пIэр зэрырагъэфIэкIуэнум адэкIи пащэнущ.
КIуэкIуэ Юрий къыхигъэщащ зыгъэпсэхупIэм щIыпIэфI дыдэ зэрыхухахар, мыпIащIэу, ящIэр тэмэму нагъэсу Iуэхум иужь итыну яжриIащ.
БАГЪЭТЫР Луизэ.
